37 Vergifnis. Markus 11:26 | Bybelverskille
← 36 Beskrywing van die hel afgewater?.
38. Jesus tussen die Misdadigers! →
Markus 11:26 Vergifnis 2011-08-11
Midde eeuse voorstelling van Markus deur Andrea Mantegna. Wikipedia.
Mk.11:26 volgens die 1933/53 Vertaling (AOV): "Maar as julle nie vergewe nie, sal julle Vader wat in die hemele is, ook julle oortredinge nie vergewe nie."
Hier is weereens 'n volledige teksvers wat nie in die 1983 (ANV) en ander moderne vertalings voorkom nie. Dit roep ons op om objektief daaraan aandag te gee.
Hierdie is so 'n belangrike uitspraak van Jesus self. Wanneer dit in moderne vertalings uitgelaat word, moet daar 'n goeie rede voor wees.
Ons let op die manuskrip bewyse:
Markus 11:26 Vergifnis:
301-400 א, B, W Vulgaat, 1 Siries, Boharies 1 Oud Latyn, Goties
401-500 1Oud Latyn, 1 Siries, Armeniaans, Georgiaans A, D, C 2Oud Latyn, Vulgaat, Siries Augustinus
501-600 2Oud Latyn, Etiopies
601-700 3Oud Latyn, Siries
701-800 L, Ψ 1 Oud Latyn 1 Oud Latyn
Minuscules 4 Minuskules f1, f13, 17 Minuskules
Volgens die oudste Griekse manuskripte was hierdie vers nie deel van die oorspronklike outografie van Markus nie. Die oudste manuskripbewys vir die inplasing van hierdie vers vanuit Matteus 6:15, is die Diatessaron van Tatianus. Tatianus het 'n aaneenlopende verhaal uit die vier Evangelies saamgestel en na willekeur verse ingevoeg of uitgelaat soos dit hom pas. Daarmee het hy die Evangelieverhaal geharmonieer soos hy goed gedink het. Hoewel hierdie enkele aaneenlopende verhaal aanvanklik baie gewild was, veral in die Siries sprekende gemeenskappe, het Kerkleiers gou besef watter korrupsie dit in die teks veroorsaak het. Gevolglik het hulle sover moontlik sy Diatessaron vernietig en met die oorspronklike Evangelies vervang. Nogtans het sy samestelling 'n invloed gehad, veral op die Bisantynse Tekstipe. 'n Afskrif van hierdie tekstipe is deur die Grieks Ortodokse Kerk gebruik vir hulle afskrifte vir gebruik in hulle kerke. Dit het tot gevolg gehad dat geweldig baie afskrifte in hierdie tekstipe gemaak is.
Toe Desiderius Erasmus in 1516 die eerste Griekse Nuwe Testament gedruk het, het hy een van hierdie tekste gebruik. Sy teks het later as die Textus Receptus bekend gestaan. Hierdie gedrukte weergawe is deur die King James en meeste ouer vertalings gebruik, sonder dat die vertalers die minderwaardige gehatle van die teks in ag geneem het. Ook die Nederlandse Statevertaling en die Ou Afrikaanse Vertaling van 1933 wat in 1953 taalkundig hersien is, het ook hiedie teks as bronteks gebruik.
Die kernvraag waarmee ons gekonfronteer word, is of hierdie uitspraak van Jesus ongeldig gemaak word deur die uitlaat van hierdie teks uit die Markus Evangelie.
Hierop is die klinklare antwoord 'n duidelike "NEE!" Jesus het dan pas in vs 25 gesê: "En wanneer julle staan om te bid, en julle het iets teen iemand, vergewe hom; dan sal julle Vader wat in die hemel is, julle ook julle oortredings vergewe." Vers 25 is duidelik as 'n voorwaarde vir vegifnis gestel. Dit is nie nodig om dit op die teenoorgestelde wyse te herhaal nie!
Die enigste verskil is dat die manipulasie van die teks deur 'n onverantwoordelike Tatianus reggestel word. Indien Markus nie hierdie uitspraak van Jesus in sy Evangelie aangeteken het nie, het niemand nodig om Markus "reg te help" nie.
Waar Jesus dit in Matteus sê, stel Hy dit in 'n spesifieke koeplet stylfiguur wat gebruik is om 'n saak te bekelemtoon. Hier in Markus het ons met 'n voorwaarde te doen wat volledig in die sinskonstuksie opgeneem is.
Vergifnis is nie alleen 'n voorwaarde om die Vader se vergifnis te ontvang nie, dit is so heerlik bevrydend! Ons moet dit as Christelike lewensbeginsel uitleef en die vreugde daarvan elke dag beleef.
This entry was posted in Bisantynse Tekstipe, Desiderius Erasmus, Diatessaron, Eerste Gedrukte Griekse NT, Harmoniëring. Bookmark the permalink.